钦定古今图书集成/明伦汇编/人事典/第083卷 > 渔樵问答 > 《窦谏议阴德碑记》宋·范仲淹
## 钦定古今图书集成/明伦汇编/人事典/第083卷 > 渔樵问答 > 《窦谏议阴德碑记》宋·范仲淹

窦禹钧，范阳人，为左谏议大夫致仕，诸子进士登第。
义风家法，为一时标表。初，禹钧家甚丰，年三十无子，
夜梦亡祖亡父谓之曰：“汝早修行，缘汝无子，又寿不
永。”禹钧唯诺。禹钧为人素长者，先有家仆盗用房廊
钱二百千，仆虑事觉，有女年十二三，自写一券系臂
上云：“求卖此女，以偿所负。”自是远逃。禹钧见女券，甚
哀怜之。即焚券留女，嘱其妻善视之。及笄，以二百千，
择良配，得所归。尝因元夕往延寿寺，忽于佛殿后得
金三十两、银二百两，持归。明旦诣寺，候失物主还之。
其同宗及外姻有丧不能葬者，公为葬之，凡二十七
人。有女未能嫁者，公为嫁之，凡二十八人。或与公有
一日之雅，遇其穷困，则择其子弟可委者，随多寡贷
以金帛，俾之兴贩自给。由公而活者数十家，以至四
方贤士赖公举者，不可胜数。于宅南建书院四十间，
聚书数千卷，礼文行之儒主师席。远方寒士有志于
学者，听其自至。凡四方之士由公门登贵仕者，前后
接踵。先是，公梦亡父，后十年复语公曰：“吾尝告汝，三
十年前实无子分，且”年寿短促，今数年以来，名挂天
曹，特延三纪之寿，赐五子各荣显。公益修阴德，享年
八十二岁，沐浴别亲戚，笑谈而终。五子八孙，皆通显
于朝。后之教子，必曰“燕山窦十郎”云。